Taa,
ero yinhîrî tak iitono komo panatanmekyakn̂e xa hara Xesus.
On wara kekn̂e yîwya so,
Aweyuru komo Ow ha,
miyan komo weyuru rma.
Oyakro amokyataw roro so awarpanawno me exihra tak maxe.
Weeyu pono me tak maxe okre.
Waipînî ro me awirmexpon̂e mîn weeyu,
kekn̂e Xesus yîwya so.
Okre,
ketken̂e tak Parisew komo yîmtaka,
Ero warai Ow ha,
mîîkesî apoko rma kica.
Yaaro kahra mai ham kica,
ketken̂e.
On wara Xesus n̂eyukyakn̂e,
Kesekatîmyasî rma re,
yaaro ha tko.
Kah yai mohxapu Ow,
wîîkesî.
Iina xa marha tîtosom hara Ow,
wîîkesî marha.
Ero wa kesekatîmyasî yaaro rma.
Amyamro reha maxe camkî kah yai omohtopo poko,
iina xa marha owtotopo poko marha.
On wara marha maxe amyamro reha,
apoyino komo mîwîrîyakexe poore enîrî ke mak awya so.
Kicicme maxe kica,
kahra ro mak was Owî reha poore awenîrî ke so mak.
En̂ekano rma wiir̂asî.
Kicicme mas okwe,
wîîkesî rma tooto komo ya.
Yaaro mak tko wîîkesî,
tohnaw kahra.
Ow mak kahra wasî ero wara.
Apapa marha kesî ero wa xa marha,
oyen̂epen̂enho ha.
Ero wa kacho rma wa nasî tmewreso apanatanmetopo komo.
Asakî exitaw ero wara re ekatîmn̂e komo,
n̂examro entacoko yaaro ekatîmn̂e me,
kesî.
Owî rma kesekatîmyasî.
Taa,
ero wa xa marha kesî opoko Apapa hara oyen̂epen̂enho ha,
kekn̂e Xesus yîwya so.
Ahto nai Aamo hara awya?
ketken̂e hara Parisew komo yîwya.
On wara n̂eyukyakn̂e Xesus,
Ponaro awehtopo komo me Apapa yîhtînopîra ro mak maxe okwe.
Ero wa xa marha maxe opoko hara.
Ponaro awehtopo komo me ohtînoyataw ketaw re,
ero warai me xa marha Apapa mîhtînoyaxe ha re,
kekn̂e.
Ero wa kekn̂e Xesus Parisew komo ya.
Ero wa kekn̂e Xesus panatanmekno riyataw.
Kaan mîn roron po rma ka exitaw panatanamekno n̂iir̂akn̂e,
puranta tîmtopo mîtwo.
Ero yimaw Noro yahsîra xatken̂e ahsîtopo mera ka exirî ke.
On wara marha kekn̂e Parisew komo ya,
Miya men kîwces amn̂e oyeken pona hara.
Owtoche tak Ow mepor̂axe.
Oyenîra rma maxe ero yimaw.
Kicicme awehtopo komo pokono ro me rma thakwa mîwaiyaxe okwe.
Oyakro mokuhra thakwa maxe okwe oyeken pona,
kekn̂e yîwya so.
Ero wa kacho yentache Xutew komo takî tî n̂eserepoketken̂e.
Ahce wa nîîke hara kopi?
ketken̂e.
N̂etwaike katî wa tanme ro rma ha?
Ero ke ma ero wa nîîke,
Oyakro mokuhra ro mak maxe oyeken pona,
nîîke ha?
ketken̂e.
On wara kekn̂e xa hara Xesus yîwya so,
Tantono ro mak amyamro reha,
roowo pono ro kom ha.
Roowo pono pînî reha Ow.
Kah yawno ro xa Owî reha.
Ero ke wîîka awya so,
Kicicme awehtopo komo pokono ro me rma wa mîwaiyaxe okwe,
wîîka ha.
Kristu xa Mîkro ham,
kahra awexitaw so opoko mîwaiyaxe thakwa okwe kicicme awehtopo komo poko no ro me rma,
kekn̂e Xesus yîwya so.
Onoke xa Amoro kopi?
ketken̂e hara Parisew komo yîwya.
On wara Xesus n̂eyukyakn̂e,
Kesekatîmyakn̂e hara re awya so pahxa rma,
Noro rma Ow ha,
kekn̂e.
On wara marha kekn̂e Xesus yîwya so,
Miya rma nasî awya so on̂ekatîmrî,
nasî marha awen̂ekacho komo owya miya rma.
Oyen̂epen̂enho mtapotarî makî tko wekatîmyasî tan,
owya kekn̂e Noro,
ero wa kacho mak wekatîmyasî.
Yaaro tîmtapotaxmu xa Mîk oyen̂epen̂enho.
Ero ke Noro mtapotarî tan wekatîmyasî roowo pono komo ya ahnoro,
kekn̂e Xesus yîwya so.
Camkî tî n̂encetken̂e yîmtapotarî,
oyen̂epen̂enho,
kacho.
Tîîm poko xa nîîke,
kahra tî xatken̂e.
Ero yinhîrî on wara kekn̂e hara Xesus yîwya so,
Amn̂e tak Tooto me Ewruxapu manîmyaxe.
Ero yimaw tak,
Noro xa Mîk ham,
tanme rono pîn ham,
mîîkexe tak opoko ha.
Yîîm panatanmekyakn̂e ero wa xa marha kpanatanmekyatu so hara mî,
mîîkexe marha opoko.
Oyen̂epen̂enho rma nas oyakro.
Onomra ro mak nasî.
Ero wa nasî Apapa opoko Noro yewetîn̂e me roro oyexirî ke,
kekn̂e.
Ero wa kekn̂e Xesus Parisew komo ya.
Ero wa ketaw rma Xesus ya,
yîmtapotarî tak n̂ewehcatken̂e Xutew komo mer̂pono pîn komo.